Yildiz Akdogan (S), 2009-01-22:
Det er Socialdemokratiets opfattelse, at Folketinget med dette lovforslag tager et vigtigt skridt hen imod en øget kontrol med den finansielle sektor i Danmark, en øget kontrol, der vel at mærke er helt nødvendig, hvilket den seneste tids begivenheder i bankverdenen har vidnet om.
Flere eksperter har peget på, at forløbet op til Roskilde Banks konkurs har været mangelfuldt.
Den opfattelse deler vi i Socialdemokratiet.
Indgrebet er derfor nødvendigt.
Socialdemokratiet er således positiv over for store dele af lovforslaget, men mener samtidig, at der er plads til forbedringer.
Derfor vil vi give forslaget et par kommentarer her under førstebehandlingen.
For det første er lempelsen af Finanstilsynets tavshedspligt over for Folketingets udvalg et positivt og nødvendigt tiltag.
Dels vil det sikre udvalgene et oplyst grundlag at træffe beslutninger på, dels vil krisehåndteringen af finansielle virksomheder i økonomisk uføre forbedres.
Den del af forslaget kan vi i Socialdemokratiet støtte fuldt ud.
Vi kan også støtte den del af forslaget, der pålægger Finanstilsynet at udfærdige en rapport over forløbet i de tilfælde, hvor finansielle virksomheder er erklæret konkurs, og hvor staten har været inde og har stillet midler til rådighed.
Socialdemokratiet har et klart ønske om, at der arbejdes mere målrettet med dataindsamling og -lagring i forhold til forløb, der ender i finansielle virksomheders konkurser.
For konkurserne har jo ikke kun negative følgevirkninger for aktionærerne, men også for ganske almindelige borgere, der har sat deres opsparing i banken.
Netop de almindelige borgere med penge i banken har vi som politikere et særligt ansvar over for.
Derfor synes vi i Socialdemokratiet, at det er vigtigt, at man bliver bedre til at tackle situationer, som bringer de almindelige borgeres opsparing i fare.
Forslaget indeholder desuden en skærpelse af vurderingen om godkendelse af juridiske personer, der ønsker at overtage en kvalificerende andel af finansielle virksomheder.
Denne stramning er imødeset af Socialdemokraterne.
Det er vores håb, at stramningen vil dæmme op for de kapitalfonde, der opkøber store andele af danske selskaber, ikke med det formål at drive virksomheden videre på en ordentlig facon, men i stedet for med et kortsigtet økonomisk afkast for øje, et afkast, der vel at mærke tilvejebringes ved at gældsætte virksomheden via salg af gæld på kapitalmarkederne.
Den slags investeringer er ikke gunstige, hverken for dansk erhvervsliv eller for Danmark generelt.
Regeringen har desværre ikke været lydhør over for netop det her problem.
Forslagets ændring af bestemmelserne om, hvornår køn kan indgå som en bestemmende parameter i udregningen af forsikringspræmiers størrelse, er ligeledes ganske fornuftig.
Ligestilling er Socialdemokraternes hjertebarn.
Derfor er det positivt, at kønnet kun er afgørende for præmiens størrelse i tilfælde, hvor der er statistisk bevis for, at kønnet rent faktisk har betydning for forsikringstagers adfærd og forsikringsvilkår.
Endelig foreslår regeringen med forslaget en liberalisering af adgangen til de finansielle instrumenter, som investeringsforeninger kan købe.
Her knækker filmen desværre for regeringen.
Det er efter Socialdemokratiets og Forbrugerrådets mening en uhensigtsmæssig udvikling.
Det er meget få forbrugere, som selv kan beregne og analysere sig frem til, hvordan finansielle produkter virker.
Derfor ender forbrugerne ofte med investeringer, der er langt mere risikable, end hvad de troede de var.
Man skulle tro, at finanskrisen ellers havde lært regeringen, at end ikke eksperter kan gennemskue de afledte og komplicerede finansielle produkter, der omsættes på de internationale kapitalmarkeder.
Derfor vil vi fra Socialdemokraternes side gå ind i udvalgsarbejdet med det ønske, at reglerne for, hvilke produkter investeringsforeningerne må besidde, forbliver restriktive.
Overordnet er Socialdemokraterne positive i forhold til lovforslaget og glade for, at regeringen med dette lovforslag har vist imødekommenhed over for en række af Socialdemokraternes ønsker om handling.
Men når det er sagt, må det siges, at der stadig væk er en række forhold, som kan og bør forbedres, og det håber vi kan gøres bl.a. i udvalgsarbejdet.
Tak for ordet.